Platformê Cinîyan ê Dêrsimî derheqê zêdîyayîşê qirkerdiş û şîdetê vera cinîyan de Kuçeyê Hunerî de eşkerayîye daye çapemenîye. Eşkerayîye de pankarta bi nuşteyê 'Qirkerdişê cinîyan polîtîk o' ameye akerdene. Rêxistina HDPyî ya Dêrsimî û xeylêk cinîyî zî tewrê eşkerayîye bîyî. Nameyê platformî ser o Hemsereka HDPyî ya Dêrsimî Nazli Çelîk Oz eşkerayîye wende.
Oze bale ante serê qirkerdişê cinîyan o ke Şirnex de çarçewa polîtîkayanê şerê taybetî yê îqtîdarê AKP-MHPyî de qewimîyeno û vat: ''No qirkerdişo ke Şirnex de ame kerdene wextê çinhesibnayîşê îradeyê kurdan û îradeyê cinîyan ê ciwanan de qewimîya.''
Oze vist vîrî ke Şirnex de Fîrdevse Babat û cinîyêke zî pa 3 kênayanê xo ameybî qetilkerdene. Oze vat: ''Îqtîdarê AKP-MHPyî kiştoxan paweno. Nê welatî de her roje cinîyî kişîyenê, raştê tacîz û tecawuzî yenê.''
Oze bale ante ser ke Dêrsim de cinîya bi nameyê H.B. Pulir de raştê şîdetê cîranê xo yê polîsî ameya û vat: ''Ma nê şîdetî şermezar kenê û venga pêro komeleyan danê.''
Cinîyan eşkerayîye ra dima ver bi Meydanê Seyîd Rizayî çalakîya rayraşîyayîşî kerde.
